饮马投钱赋（以好善驰名叶乎前志为韵）
王损之 (Tang)
昔人有暗室无欺。行行路歧。涉清流之荡漾。指白水以驱驰。乘匹马而来。念兹枯渴。倾一囊以用。投彼涟漪。且水本无情。人能誓志。俯濯缨之上善。控奔蹄之小驷。廉隅是切。斗升之水无多。重价将酬。子母之钱尽弃。汤汤浅濑。历历五铢。饮之而忘其量也。投之而无乃甚乎。同济河而沉璧。异浊水以求珠。隐金沙之中。迷于赤仄。落蘋蘩之上。混彼青蚨。嗟乎。利已则多。洁身诚鲜。在一饮而何损。投半两而称善。凫鹥下处。对鹅眼而难分。鳣鲔游时。杂鲸文而不辨。骎骎练影。潏潏波声。满腹而自资行道。坠钱而孰谓沽名。郭况之家人傥来。讶移金穴。汉代之赀郎或见。犹认水衡。浦溆萦盈。汀洲重叠。吴酌贪而难并。王不言而雅叶。致香醪而一醉。且乏杖头。入春溜以俱沉。不漂榆荚。澄明水底。散乱马前。乍似拣金之碛。何殊种玉之田。逐好利之徒。无辞俯拾。同贯珠之子。几误旁穿。是知雅志无俦。常情不到。将均勺水之直。自胜饮冰之操。则坠银瓶于井底。思妇徒伤。投竹杖于陂中。仙翁可报。贤哉项氏之心。从吾所好。